**Tlačová správa**

ARRIVA Liorbus zabezpečí počas Veľkej noci dopravu v sviatočnom režime

Ružomberok, 7. apríla 2020 **– Autobusy mestskej i prímestskej dopravy budú počas veľkonočných sviatkov premávať v sviatočnom režime. Spoločnosť ARRIVA je aj počas mimoriadnej situácie pripravená v zmysle rokovaní s objednávateľmi zabezpečiť, aby sa ľudia pracujúci v nemocniciach a v ďalších prevádzkach, ktoré budú počas Veľkej noci otvorené, dostali do práce a následne domov. ARRIVA zároveň žiada cestujúcich, aby dbali na dodržiavanie nariadenia vlády SR týkajúceho sa presunov obyvateľov mimo okresu ich pobytu, ktoré platia pre obdobie od 8. do 13. apríla.**

Cestovné poriadky mestskej a prímestskej dopravy spoločnosti ARRIVA Liorbus zohľadňujú mimoriadnu situáciu a počas veľkonočných sviatkov budú premávať v sviatočnom režime. Na Veľký piatok 10. apríla, ako aj v nedeľu 12. apríla a v pondelok 13. apríla budú spoje premávať ako v nedeľu a štátom uznaný sviatok. V sobotu 11. apríla budú autobusy premávať ako počas akejkoľvek inej soboty v roku. Počas pracovných dní majú cestujúci k dispozícii linky prímestskej dopravy ako cez školské prázdniny s redukciou vybraných spojov, ktoré nie sú cestujúcimi využívané.

Mestská hromadná doprava je zabezpečovaná v súlade s opatreniami prijatými jednotlivými samosprávami.

Na základe rozhodnutia Mesta Ružomberok je MAD Ružomberok až do odvolania mimoriadnej situácie prevádzkovaná počas pracovných dní ako v sobotu, vo vybraných mestských častiach sú linky posilnené. V Ružomberku v sviatočné dni 10. apríla, 12. apríla a 13. apríla budú spoje premávať ako v nedeľu a sviatok. V sobotu 11. apríla budú autobusy premávať podľa cestovného poriadku platného pre sobotu. O aktuálnych zmenách a obmedzeniach v cestovných poriadkoch informuje spoločnosť svojich cestujúcich prostredníctvom [webu](https://arriva.sk/liorbus/live/).

So súhlasom [Mesta Liptovský Mikuláš](https://arriva.sk/liorbus/mimoriadny-cp-mad-liptovsky-mikulas/) jazdia linky mestskej hromadnej dopravy počas pracovných dní až do odvolania ako v sobotu s rozšírením o ďalšie spoje z mestských častí.

Mestská hromadná doprava v Dolnom Kubíne je zabezpečovaná podľa cestovných poriadkov platných počas [školských prázdnin](https://arriva.sk/liorbus/mestska-doprava/cestovne-poriadky/#mhd-dolny-kubin).

ARRIVA poskytuje aktuálne informácie o cestovných poriadkoch a obmedzeniach na linke zákazníckej podpory na čísle +421 915 733 733, a to každý deň vrátane víkendov a sviatkov od 8.00 do 20.00. Cestujúci majú zároveň možnosť dostávať aktuálne informácie priamo do svojich emailových schránok. Stačí, ak sa prihlásia na odber noviniek prostredníctvom formuláru na internetovej stránke [www.arriva.sk/newsletter](http://www.arriva.sk/newsletter).

„Našich cestujúcich prosíme, aby nosili najmä pri nástupe do autobusu a počas cesty ochranné rúška, prípadne šál či šatku. Zároveň cestujúcim odporúčame, aby v prostriedkoch verejnej dopravy dodržiavali dostatočný odstup a podľa možnosti nosili aj rukavice. Je to v záujme ich vlastného bezpečia, ale aj ochrany vodičov, ktorí pre nich každodenne zabezpečujú verejnú dopravu a denne vozia desiatky cestujúcich. Naši kolegovia v tejto neľahkej situácii zabezpečujú, aby sa cestujúci pracujúci v nemocniciach a iných prevádzkach mohli dostať do práce a domov. Vodičom autobusov, ale aj všetkým zamestnancom, ktorí aj v týchto dňoch zabezpečujú chod verejnej autobusovej dopravy, podobne ako ďalšie povolania, sú v neustálej službe verejnosti, patrí za to VEĽKÉ ĎAKUJEM,“ zdôraznila Petra Helecz, riaditeľka pre obchod a komunikáciu spoločností ARRIVA na Slovensku.

**ARRIVA na Slovensku a vo svete**

*Spoločnosť ARRIVA pôsobí na Slovensku od roku 2008 a je najsilnejším súkromným hráčom v autobusovej doprave v Slovenskej republike. Aktuálne pôsobí v Nitrianskom, Košickom, Žilinskom a Trnavskom kraji, kde zabezpečuje mestskú, prímestskú, zmluvnú a komerčnú autobusovú dopravu. Od roku 2016 prevádzkuje spoločnosť prvé priame vlakové spojenie Nitry s Prahou a od roku 2017 aj službu zdieľaných bicyklov, tzv. bikesharing. ARRIVA má na Slovensku takmer 2 400 zamestnancov a prevádzkuje 1 350 autobusov. Tvorí ju päť dopravných spoločností, servisná spoločnosť a centrála.*

*ARRIVA je jedným z popredných poskytovateľov osobnej dopravy v Európe, zamestnáva vyše 53 000 ľudí a ročne prepravuje 2 miliardy cestujúcich v 14 európskych krajinách. Je súčasťou Deutsche Bahn (DB), jednej z vedúcich spoločností v oblasti osobnej a logistickej dopravy na svete a je zodpovedná za regionálne služby v oblasti osobnej dopravy DB mimo Nemecka. Prevádzkuje autobusovú, železničnú a lodnú dopravu.*

**Kontakty pre médiá:**

Andrea Krajniaková Petra Helecz

0905 203 353 0918 864 966

[arriva@arthurmedia.sk](mailto:arriva@arthurmedia.sk) [press@arriva.sk](mailto:press@arriva.sk)